KOMMISSIONENS FORORDNING (EF) Nr. 2121/2004

af 13. december 2004

om ændring af forordning (EF) nr. 1727/1999 om visse gennemførelsesbestemmelser til Rådets forordning (EØF) nr. 2158/92 om beskyttelse af skovene i Fællesskabet mod brande og forordning (EF) nr. 2278/1999 om visse gennemførelsesbestemmelser til Rådets forordning (EØF) nr. 3528/86 om beskyttelse af skovene i Fællesskabet mod luftforurening

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 2152/2003 af 17. november 2003 om overvågning af skovene og af miljøvekselvirkninger i Fællesskabet (1), særlig artikel 14, stk. 5, og

ud fra følgende betragtninger:

Forordning (EF) nr. 2152/2003 gælder fra den 1. januar 2003 og danner grundlaget for en samlet videreførelse af de foranstaltninger, der tidligere blev udført på grundlag af Rådets forordning (EØF) nr. 3528/86 af 17. november 1986 om beskyttelse af skovene i Fællesskabet mod luftforurening (2) og Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande (3) . Desuden er forordning (EF) nr. 2152/2003 blevet vedtaget, for at overvågningen af skovbrande og luftforurening i skovene kan videreføres, og en eventuel fremtidig videreudvikling af ordningen kan undersøges, så nye miljøproblemer, der har betydning for Fællesskabet, kan tages op.

Ifølge artikel 8, stk. 1, i forordning (EF) nr. 2152/2003 skal aktiviteterne i artikel 4 og 5 og artikel 6, stk. 2 og 3, og artikel 7, stk. 2, iværksættes som led i nationale programmer, der udarbejdes af medlemsstaterne for et tidsrum på to år. Ifølge artikel 8, stk. 5, skal Kommissionen træffe afgørelse om de finansielle bidrag til dækning af de støtteberettigede omkostninger på grundlag af de forelagte nationale programmer eller på grundlag af eventuelle tilpasninger af dem.

Da der ikke findes nogen kommissionsforordning, som fastsætter gennemførelsesbestemmelser til forordning (EF) nr. 2152/2003, gælder bestemmelserne i Kommissionens forordning (EØF) nr. 1696/87 af 10. juni 1987 om visse gennemførelsesbestemmelser til Rådets forordning (EØF) nr. 3528/86 om beskyttelse af skovene i Fællesskabet mod luftforurening (oversigter, net, opgørelser) (4) , (EF) nr. 804/94 af 11. april 1994 om gennemførelsesbestemmelser til Rådets forordning (EØF) nr. 2158/92 for så vidt angår informationssystemer for skovbrande (5) , (EF) nr. 1091/94 af 29. april 1994 om visse gennemførelsesbestemmelser til Rådets forordning (EØF) nr. 3528/86 om beskyttelse af skovene i Fællesskabet mod luftforurening (6) , (EF) nr. 1727/1999 (7) og (EF) nr. 2278/1999 (8) stadig, i den udstrækning de ikke strider mod forordning (EF) nr. 2152/2003.

Forudgående undersøgelser har vist, at overdragelse af budgetgennemførelsesbeføjelser til nationale, offentligretlige organer eller privatretlige enheder i overensstemmelse med artikel 54, stk. 2, litra c), i forordning (EF, Euratom) nr. 1605/2002 opfylder kravene til forsvarlig økonomisk forvaltning og sikrer den principielle ligebehandling og gennemsigtighed i Fællesskabets handlinger.

UDSTEDT FØLGENDE FORORDNING:

Artikel 1

I forordning (EF) nr. 1727/1999 indsættes følgende som artikel 2a:

»Artikel 2a

1. De kompetente organer, der ifølge artikel 14 i Europa-Parlamentets og Rådets forordning (EF) nr. 2152/2003 (11) udpeges af medlemsstaterne til at forvalte aktiviteterne i de godkendte nationale programmer, skal opfylde bestemmelserne i Rådets forordning (EF, Euratom) nr. 1605/2002 (12) og Kommissionens forordning (EF, Euratom) nr. 2342/2002 (13) samt bestemmelserne i nærværende forordning.

2. Nærmere betegnet skal de i stk. 1 omtalte organer, i det følgende benævnt »de kompetente organer«, mindst opfylde følgende kriterier:

a) de skal være offentlige organer eller private foretagender med offentlige tjenesteydelsesopgaver, forudsat de er underlagt en af medlemsstaternes lovgivning

b) de skal stille tilstrækkelig økonomisk garanti, helst udstedt af en offentlig myndighed, for især fuld tilbagebetaling af beløb, der tilkommer Kommissionen

c) de skal drives efter reglerne for forsvarlig økonomisk forvaltning

d) de skal sikre de udførte opgavers gennemsigtighed i overensstemmelse med artikel 56, stk. 1, litra a)-e), i forordning (EF, Euratom) nr. 1605/2002.

3. Ud over at opfylde kriterierne i stk. 2 skal de private foretagender, der nævnes i stk. 2, litra a), godtgøre følgende:

a) deres tekniske og faglige kapacitet ved hjælp af dokumentation for det overordnede personales uddannelse og faglige kvalifikationer

b) deres økonomiske og finansielle kapacitet ved hjælp af relevante bankudskrifter eller et bevis på relevant ansvarsforsikring eller en statsgaranti eller regnskaber eller uddrag af regnskaber, som indeholder afsluttede regnskaber for mindst to år, hvis selskabsretten i det land, hvor foretagendet er hjemmehørende, kræver offentliggørelse af regnskaber

c) deres beføjelser ifølge national lovgivning til at forestå budgetgennemførelsesopgaver, således som de fremgår f.eks. af dokumentation for deres opførelse i et erhvervs- eller handelsregister eller en bekræftet erklæring eller attest, et medlemskab af en særlig organisation, direkte tilladelse eller opførelse i momsregisteret

d) at de ikke befinder sig i en af de situationer, der beskrives i artikel 93 og 94 i forordning (EF) nr. 1605/2002.

4. Kommissionen indgår en aftale med de kompetente organer i overensstemmelse med artikel 56 i forordning (EF, Euratom) nr. 1605/2002 og artikel 35 og 41 i forordning (EF, Euratom) nr. 2342/2002.

5. De kompetente organer foretager regelmæssig kontrol for at sikre, at de foranstaltninger, der finansieres på grundlag af forordning (EF) nr. 2152/2003, er blevet udført korrekt. De træffer passende foranstaltninger for at forhindre uregelmæssigheder og svig og indleder om nødvendigt søgsmål for at generhverve tabte, uberettiget udbetalte eller ukorrekt anvendte midler.

6. De kompetente organer giver Kommissionen alle ønskede oplysninger. Kommissionen kan foretage dokumentkontrol og kontrol på stedet for at godtgøre deres eksistens, relevans og hensigtsmæssige funktion i overensstemmelse med reglerne for forsvarlig økonomisk forvaltning.

7. De kompetente organer er det mellemled, hvor Fællesskabets bidrag betales, hvor regnskaber føres, og hvor bogføring af modtagelse og udbetaling af bidrag til støtte for det nationale program finder sted; det omfatter også alle fakturaer og andre dokumenter med tilsvarende attestationsværdi til støtte for programmets direkte og indirekte omkostninger.«